*****

ΚΑΝΟΝΙΣΜΟΣ (ΕΟΚ) αριθ. 2772/90 ΤΗΣ ΕΠΙΤΡΟΠΗΣ

της 27ης Σεπτεμβρίου 1990

για τα προσωρινά μέτρα που εφαρμόζονται μετά την ενοποίηση της Γερμανίας στους τομείς των αυγών και του κρέατος των πουλερικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2684/90 του Συμβουλίου της 17ης Σεπτεμβρίου 1990 σχετικά με τα προσωρινά μέτρα που εφαρμόζονται μετά την ενοποίηση της Γερμανίας και πριν από τη θέσπιση μεταβατικών μέτρων που πρέπει να ληφθούν από το Συμβούλιο είτε σε συνεργασία, είτε κατόπιν διαβουλεύσεων με το Ευρωπαϊκό Κοινοβούλιο (1), και ιδίως το άρθρο 3,

Εκτιμώντας:

ότι ο κανονισμός (ΕΟΚ) αριθ. 2684/90 προβλέπει μεταξύ άλλων ότι μπορεί να αποφασιστεί σε προσωρινό πλαίσιο και για μία περιορισμένη χρονική περίοδο να γίνουν στην κοινοτική ρύθμιση στους τομείς της κοινής γεωργικής πολιτικής αυστηρώς αναγκαίες προσθήκες και προσαρμογές, για να επιλυθούν τα προβλήματα που προκύπτουν από την ενοποίηση της Γερμανίας πριν μπορέσει να αποφασίσει το Συμβούλιο μετά από προτάσεις της Επιτροπής σχετικά με τα μεταβατικά μέτρα και τις αναγκαίες προσαρμογές λόγω της ενσωμάτωσης της πρώην Λαϊκής Δημοκρατίας της Γερμανίας στην Κοινότητα· ότι οι προσθήκες και προσαρμογές αυτές πρέπει να είναι σύμφωνες με τη γενική οικονομία και τις αρχές της κοινής γεωργικής πολιτικής·

ότι, δεδομένων των δυσχερειών προσαρμογής στις συνθήκες της κοινής αγοράς της παραγωγής του κρέατος πουλερικών της πρώην Λαϊκής Δημοκρατίας της Γερμανίας, πρέπει να μην υπαχθούν στον κανονισμό (ΕΟΚ) αριθ. 2967/76 του Συμβουλίου της 23ης Νοεμβρίου 1976 για τον καθορισμό των κοινών κανόνων για την περιεκτικότητα σε νερό των κατεψυγμένων και υπερκατεψυγμένων αλεκτόρων, ορνίθων και ορνιθίων (2), όπως τροποποιήθηκε τελευταία από τον κανονισμό (ΕΟΚ) αριθ. 3204/83 (3), σε προσωρινό πλαίσιο αμέσως μετά την ενοποίηση, οι κατεψυγμένοι και υπερκατεψυγμένοι αλέκτορες, όρνιθες και ορνίθια που παράγονται και τίθενται στο εμπορίο στο έδαφος της πρώην Λαϊκής Δημοκρατίας της Γερμανίας·

ότι πρέπει, για να μη θιγεί η σταθερότητα της κοινοτικής αγοράς των αυγών και του κρέατος των πουλερικών, να διασφαλιστεί η εκτέλεση των συμφωνιών που συνήψε η Λαϊκή Δημοκρατία της Γερμανίας με τις τρίτες χώρες· ότι πρέπει, γι' αυτό το λόγο, να επιτραπεί στη Γερμανία να συμπληρώσει από εθνικά κεφάλαια το ποσό της εισφοράς κατά την εξαγωγή των εν λόγω προϊόντων·

ότι τα μέτρα που θεσπίζονται με τον παρόντα κανονισμό εφαρμόζονται με την επιφύλαξη των τροποποιήσεων που προκύπτουν, από τις αποφάσεις του Συμβουλίου βάσει των προτάσεων της Επιτροπής που υποβλήθηκαν στις 21 Αυγούστου 1990·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης του Κρέατος Πουλερικών και των Αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Επιτρέπεται στη Γερμανία να δεχθεί στο έδαφος της πρώην Λαϊκής Δημοκρατίας της Γερμανίας την παραγωγή και την εμπορία κατεψυγμένων και υπερκατεψυγμένων αλεκτόρων, ορνίθων και ορνιθίων των οποίων η περιεκτικότητα σε νερό που έχει απορροφηθεί κατά τη διάρκεια της παρασκευής τους υπερβαίνει τις ποσότητες που προβλέπονται στο άρθρο 1 του κανονισμού (ΕΟΚ) αριθ. 2967/76.

Επιτρέπεται στη Γερμανία να διατηρήσει, από εθνικά κεφάλαια, το συμπλήρωμα της επιστροφής που προστίθεται στο ποσό, το οποίο καθορίζεται από την κοινοτική ρύθμιση κατά την εξαγωγή των αυγών καθώς και του κρέατος των πουλερικών που αποτελούν αντικείμενο των συμφωνιών που συνήψε η Λαϊκή Δημοκρατία της Γερμανίας με τρίτες χώρες πριν τις 3 Οκτωβρίου 1990. Δεν λαμβάνονται υπόψη οι συμφωνίες που δεν περιέχουν ακριβείς δεσμεύσεις σχετικά με τιμές και ποσότητες.

Άρθρο 2

Ο παρών κανονισμός αρχίζει να ισχύει την ημέρα της δημοσίευσ1 του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την ημερομηνία της ενοποίησης της Γερμανίας, έως ότου αρχίσει να ισχύει, βάσει της σχετικής πρότασης που υποβλήθηκε στις 21 Αυγούστου 1990, ο κανονισμός του Συμβουλίου σχετικά με τα μέτρα μεταβατικού χαρακτήρα και τις προσαρμογές στο γεωργικό τομέα λόγω της ενσωμάτωσης της επικράτειας της πρώην Λαϊκής Δημοκρατίας της Γερμανίας στην Κοινότητα. Ο παρών κανονισμός εφαρμόζεται, ωστόσο, το αργότερο μέχρι τις 31 Δεκεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 263 της 26. 9. 1990, σ. 1.

(2) ΕΕ αριθ. L 339 της 8. 12. 1976, σ. 1.

(3) ΕΕ αριθ. L 315 της 15. 11. 1983, σ. 17.